Papersnake/gushiwen huggingface dataset:
咏扬州后土祠琼花
王信（宋代）

爱奇造物剪琼瑰，为镇灵祠特地栽。
事纪扬州千古胜，名传天下万花魁。
何人斫却依然在，是处移将不肯开。
谩说八仙模样似，八仙那得有香来。
天仙子 梦作
杨慎（明代）

莲叶为舟丝作索。渡口梅风歌扇薄。一声留得满城春，金凿落。

扇凿落。醉里不知离绪恶。

别后那回华表鹤。一点芳心无处着。云中谁寄锦书来，春寂寞。

人寂寞。绿遍汀洲生杜若。
归舟濡滞示仁仲
胡寅（宋代）

扁舟下荆江，信宿七百里。
少萦玉州岸，翠壁红楼起。
提携桃竹杖，飞步同徙倚。
永啸来长风，极望际天水。
登临兴未穷，归思孰能弭。
枕湖驾高浪，万顷期一苇。
飞廉不借便，进尺或退咫。
莽苍入葭芦，回环乱洲沚。
登临兴未穷，归思孰能弭。
枕湖驾高浪，万顷期一苇。
飞廉不借便，进尺或退咫。
莽苍入葭芦，回环乱洲沚。
刺篙力言匮，挽缆路仍圮。
物用各有时，{上戛去戈下乔}荡未可鄙。
风水亦何心，邂逅乃如此。
快意得濡滞，赢缩固其理。
子文三已仕，了不见愠喜。
斯犹未称仁，胡不听行止。
南山定非远，风驶一帆耳。
携壶上翠微，旅琐为君洗。
回都志喜二首 其一
何栻（清代）

扶病长征药少功，支离容易到辽东。眼光不觉漫天黑，心血无端噀地红。

从此胸中无宿物，几将身后累诸公。凤城已分飞难返，今日生还与梦同。
句
鲍辉（宋代）

下瞰波澜知海阔，仰观霄汉得天多。
送吴魁君谋叔告赴召二首
王迈（宋代）

盛名之下最难居，一节清忠自有余。
竖铁脊梁须我辈，横金腰带中伊渠。
和戎自古迷当局，善类何时可得舆。
搞认朝廷须正大，莫如乡党费分疏。
郡守
石懋（宋代）

政成郛郭春千里，公退笙歌月一楼。犬吠花阴无旧警，麦翻云穗有新畴。
曹绣衣奉敕阅试边关事竣回朝送别
王云凤（明代）

齐鲁同游忆昔年，偶闻皇命遣巡边。帐前弓剑三军月，台下风霜五月天。

正喜鹭车来赫赫，忽看驰马去翩翩。中原莫道无争战，却恐狼星未改弦。
炼丹观
黄甲（宋代）

天地为炉变化间，丹砂点石石成丹。
丹成遗灶空陈迹，留与高人图画看。
怀邓石如山人
潘瑛（清代）

春云布温夜，幽草抱寒心。念此谷风远，相思江汉深。

孤踪渺无际，湘月有遗音。归计如何得，天涯老病侵。
老君十六变词 其八
佚名（隋代）

八变之时。生在东北在艮地。图尽天地我次比。白衣居士维靡诘。

欲结坐禅须谙气。通畅经书有舍利。见吾相好须信企。

感子单诚不延次。齐得升天不堕地。
桂阇黎收余二十年前题壁诗
袁宗道（明代）

是否灯前字，将无醉后书。苍茫廿载外，潦倒数行馀。

色古蒸炉气，文笺蛀壁鱼。深惭支遁赏，珍重意难虚。
别僧（一作留别兰若僧）
陈琡（唐代）

行若独轮车，常畏大道覆。止若员底器，常恐他物触。

行止既如此，安得不离俗。
赠写真胡生二绝句 其二
王庭圭（宋代）

误著儒衣到骨穷，儿童拍手笑衰翁。钓鱼艇子今无恙，置我五湖烟雨中。
偈六十三首
释道宁（宋代）

人天普集，龙象交参。
大事全彰，云何不顾。
须待提纲举要，鼓唱玄风。
蔟锦攒花，以为谛当。
都无所益，枉费心机。
奈缘中下之流，无由凑泊。
听松园瓦当
倪鸿（清代）

方寸团圞古镜形，飘零何止玉楼钉。上元绿字应相似，小篆荒苔一例青。
丈人观
黄合初（清代）

万山环绕白云封，古树盘空鸟道丛。我叩仙坛清昼寂，倚阑时听一声钟。
硫穴 其一
郁永河（清代）

造化钟奇构，崇冈涌沸泉。怒雷翻地轴，毒雾撼崖巅。

碧涧松长槁，丹山草欲燃。蓬瀛遥在望，煮石迓神仙。
某两使辽塞俱值郊礼之岁今以至日到北帐感事言怀寄呈同馆诸公
苏颂（宋代）

两忝临潢使，俱逢泰畤祠。国阳随仗日，塞外抗旃时。

盛礼群公预，丹心万里驰。周南叹留滞，何似异方悲。
贤良马叔度和周内翰送予粹越诗见贻次韵奉酬
喻良能（宋代）

一鸣一息几千秋，风翼端宜汗漫游。
笔底珠玑谁得似，胸中云梦复何求。
谈馀正始人加胜，诗比黄初语更遒。
西笑定应参儤直，东游聊复伴遨头。
送朱放
灵一（唐代）

苦见人间世，思归洞里天。纵令山鸟语，不废野人眠。
绝句
关澥（宋代）

野艇归时蒲叶雨，缲车鸣处楝花风。
江南旧日经行地，尽在于今醉梦中。
道院偶述
陆游（宋代）

景德祥符草野臣，登封曾望属车尘。
已经成住壤空劫，犹是东西南北人！
登山
方岳（宋代）

一番雨过长莓苔，乘兴登临倦眼开。
花落无声春取去，社寒有眼燕将来。
人间事已不啻足，海上翁今莫见猜。
负郭曾微耕雨处，自题诗句觅桤栽。
池萍
郭印（宋代）

杨花撩乱几时休，看取明朝水上浮。
凝绿满地浑不动，微波忽绽见鱼游。
寄谢任伯察院
晁说之（宋代）

终日小园何所为，忘言不读国风诗。
闲来却觉呻吟好，老去仍风疾病宜。
月在鄜州能到此，人游梁苑误行期。
徒怜宋玉无秋思，既识清高又可悲。
梁州对雨怀麹二秀才，便呈麹大判官时疾赠余新诗
岑参（唐代）

江上云气黑，gg山昨夜雷。水恶平明飞，雨从嶓冢来。

濛濛随风过，萧飒鸣庭槐。隔帘湿衣巾，当暑凉幽斋。

麹生住相近，言语阻且乖。卧疾不见人，午时门始开。

终日看本草，药苗满前阶。兄弟早有名，甲科皆秀才。

二人事慈母，不弱古老莱。昨叹携手迟，未尽平生怀。

爱君有佳句，一日吟几回。
咏梅
伊秉绶（清代）

生性禁寒又占春，年年恼我亦前因。
一枝乍放雪初霁，不负月明能几人？
状江南。仲秋
沈仲昌（唐代）

江南仲秋天，驔鼻大如船。雷是樟亭浪，苔为界石钱。
读《史记》四十首 其二 鹿为马
张晋（清代）

鹿为马，献天子，言马生，言鹿死，是非黑白可知矣。

关东盗，何能为？钜鹿战，章邯摧，长史欣，几不归，司马门下空徘徊。

秦政失，秦鹿去。逐者谁？汉与楚。乌骓一陷重瞳迷，隆准龙颜终得之。

望宫，独斋宿。祠泾神，思祈福。福未来，祸已伏，阎乐弯弓射上幄。

吁嗟白虎啮左骖，妖梦真同蕉下鹿。
暮春同吴门沈归愚登蒜山憩清宁道院三首 其一
余京（宋代）

老去攀跻兴尚存，蹒跚陪客蹑云根。天晴烟树分瓜步，春涨波涛拓海门。

野马絪缦频过眼，沙虫变灭几招魂。乱藤荒草山前路，铁骑曾经十万屯。
秋夕卧病对月怀许维桢何启图二内翰
欧大任（明代）

卧游因病久盘桓，曾记名山万里看。雪后驱车过汝水，月中摇艇入新安。

昔年白雁思传札，此日铜龙阻握兰。尊酒何因携二妙，清光知在玉堂寒。
夜发长垣
司马光（宋代）

长涂暑气剧，永日卧邮亭。
书伏如墙鼠，宵行似野萤。
歇鞍沙月白，拂面柳风醒。
历历瞻云汉，谁为一使星。
早秋日游王比部园亭
郭谏臣（明代）

摩诘城南第，名园枕曲流。竹林堪避暑，梧院早知秋。

扫径苔痕破，开帘树影浮。兰樽同笑语，竟日此淹留。
武岗太守罗挽辞二首
周必大（宋代）

忆昨登门日，蟠斋拥夜炉。
疾奸频齽齘，悼往一喑呜。
激烈看前辈，疲庸愧小儒。
英灵那戢木，尚想抗狂胡。
题赵希贤所藏墨竹
仇远（元代）

新梢雾如沐，断节霜不枯。
西窗夕阳下，此君何可无。
湖上杂咏 其二
邹浩（宋代）

何处清风作晚凉，解衣相与面沧浪。青萍紫芡令人恨，遮却琉璃万顷光。
雪中问梅
李洪（宋代）

雪拥前村路，梅花次第芳。
月边谁索笑，溪断忽吹香。
老眼经年别，醒魂异昔狂。
何时真载酒，翠羽伴飞觞。
偈颂三十八首
释如净（宋代）

今朝二月初一，拂子眼睛凸出。
明似镜，黑如漆，
蓦然{左足右孛}跳，吞却乾坤一色。
衲僧门下，犹是撞墙撞壁。
小圃茅亭初成即事十绝句
程公许（宋代）

海棠数点渐娇春，匝地何时簇锦茵。
不耐汲泉劳日谭，夜来一雨陡精神。
杭州还乡和尚唱
佚名（唐代）

还乡寂寂杳无踪，不挂征帆水陆通。

蹋得故乡回地稳，更无南北与西东。
春将过半病怀索莫惜无可与言诗者得句自遣山泽癯者云
张雨（元代）

一一花栽绕屋庐，半春多病意何如。缘诗太瘦终无补，与酒全交渐要疏。

研席留香非长物，斋庖得笋是佳蔬。鹤群呼唤来同饮，新绿溅溅已满渠。
李子将以书见贻将就亲藩史金氏赋而送之
何巩道（明代）

茫茫烟水世情疏，天上飞来旧友书。独卧故园如作客，远投佳句自愁余。

欲寻仙洞须听犬，莫待河鲂始食鱼。一片好花春日暖，谁同携手复同车。
绍兴祀大火十二首
佚名（隋代）

神既贶施，嗜我饮食。
申以累献，以承灵亿。
神方常羊，咸毕我觞。
于再于三，于诚之将。
送王七尉松滋，得阳台云
孟浩然（唐代）

君不见巫山神女作行云，霏红沓翠晓氛氲。

婵娟流入楚王梦，沓忽还随零雨分。空中飞去复飞来，

朝朝暮暮下阳台。愁君此去为仙尉，便逐行云去不回。
生查子
李石（宋代）

新花上苑枝，枝上娇莺语。日日抱花心，啄破燕脂雨。

莺飞莺去时，谁与花为主。守等却飞来，再见花开处。
赠莘老七绝
苏轼（宋代）

嗟余与子久离群，耳冷心灰百不闻。
若对青山谈世事，当须举白便浮君。
天目山前渌浸裾，碧澜堂下看衔舻。
作堤捍水非吾事，闲送苕溪入太湖。
夜来雨洗碧巑岏，浪涌云屯绕郭寒。
闻有弁山何处是，为君四面竟求看。
夜桥灯火照溪明，欲放扁舟取次行。
暂借官奴遣吹笛，明朝新月到三更。
三年京国厌藜蒿，长羡淮鱼压楚糟。
今日骆驼桥下泊，恣看修网出银刀。
乌程霜稻袭人香，酿作春风霅水光。
时复中之徐邈圣，无多酌我次公狂。
去年腊日访孤山，曾借僧窗半日闲。
不为思归对妻子，道人有约径须还。
句
刘琰（宋代）

呜呼诸将官日穹，岂知万鬼号阴风。
步虚词 其十
赵佶（宋代）

华夏吟哦远，人声自抑扬。冲虚归道德，曲折合宫商。

殿阁沉檀散，楼台月露凉。至诚何以祝，多稼永丰穰。
秋霁
黄庚（元代）

雨过郊墟凉意新，凝云驳尽十分晴。
隔江一抹斜阳影，怪向蓼花红处明。
踰月苦旱忽得邑宰喜雨诗用韵二首
林希逸（宋代）

连日非无数点飞，滨溪底见响舂机。甘霖君已吟成卷，炎赫吾方汗湿衣。

雷邑未能均泽施，龙君可要逐方祈。笺天更仗伊谁力，外史臣惭似蚁微。
祭仲
王十朋（宋代）

庶子虽贤宁夺嫡，人臣惟圣可行权。区区祭仲何为者，卖国容身岂足贤。
中元鲁弥生张尔唯罗尚之招饮同郝刘二校书
沈守正（明代）

高城如榭水如油，良月开樽破客愁。夹坐名花含露艳，荐亡灯火杂星流。

飞觞欲叫清辉下，改□俄惊戍鼓收。一辈蓬飘无所事，谋欢重九再登楼。
闵雨
卢钺（宋代）

百万人家井水黄，江南大半田无秧。
乖龙岂是为霖物，贪弄明珠簸日光。
谢王仲至惠洮州砺石黄玉印材
黄庭坚（宋代）

洮砺发剑虹贯日，印章不琢色蒸栗。
磨砻顽钝印此心，佳人持蒸意坚密。
佳人鬓彫文字工，藏书万卷胸次同。
日临天闲豢真龙，新诗得意挟雷风。
我贫无句当二物，看公倒海取明月。
左原诗三十二首 其十四 障岩
王十朋（宋代）

岩如法吏面清泠，石似端人真直方。谁解移兹障边境，犬羊安敢肆猖狂。
题仙溪游鹤轩次周翠渠韵
黄仲昭（明代）

林木阴森林草萋，林塘一鹤独幽栖。檐端飞起茶烟瞑，云际归来岩日低。

声挟天风闻更远，舞当庭月望还迷。秪应长伴蓬仙侣，谁羡趋朝候晓鸡。
道间偶成
周弼（宋代）

弯弯田角路周遭，摘尽柔桑露浅蒿。
无限寂寥门半掩，一车偏健夕阳缲。
齐天乐·秋声馆赋秋声
厉鹗（清代）

簟凄灯暗眠还起，清商几处催发？碎竹虚廊，枯莲浅渚，不辨声来何叶？桐飙又接。尽吹入潘郎，一簪愁发。已是难听，中宵无用怨离别。
阴虫还更切切。玉窗挑锦倦，惊响檐铁。漏断高城，钟疏野寺，遥送凉潮呜咽。微吟渐怯。讶篱豆花开，雨筛时节。独自开门，满庭都是月。
九辩
宋玉（先秦）

悲哉，秋之为气也！
萧瑟兮草木摇落而变衰。
憭栗兮若在远行，登山临水兮送将归。
泬漻兮天高而气清，寂漻兮收潦而水清。
憯悽增欷兮，薄寒之中人，
怆怳懭悢兮，去故而就新。
坎廪兮贫士失职而志不平，
廓落兮羁旅而无友生，
惆怅兮而私自怜！
燕翩翩其辞归兮，蝉寂漠而无声。
雁廱廱而南游兮，鹍鸡啁哳而悲鸣。
独申旦而不寐兮，哀蟋蟀之宵征。
时亹亹而过中兮，蹇淹留而无成。
悲忧穷戚兮独处廓，有美一人兮心不绎。
去乡离家兮来远客，超逍遥兮今焉薄！
专思君兮不可化，君不知兮可奈何！
蓄怨兮积思，心烦憺兮忘食事。
原一见兮道余意，君之心兮与余异。
车既驾兮朅而归，不得见兮心伤悲。
倚结軨兮长太息，涕潺湲兮下霑轼。
忼慨绝兮不得，中瞀乱兮迷惑。
私自怜兮何极？心怦怦兮谅直。
皇天平分四时兮，窃独悲此凛秋。
白露既下百草兮，奄离披此梧楸。
去白日之昭昭兮，袭长夜之悠悠。
离芳蔼之方壮兮，余萎约而悲愁。
秋既先戒以白露兮，冬又申之以严霜。
收恢台之孟夏兮，然欿傺而沉藏。
叶菸邑而无色兮，枝烦挐而交横。
颜淫溢而将罢兮，柯仿佛而萎黄。
萷櫹椮之可哀兮，形销铄而瘀伤。
惟其纷糅而将落兮，恨其失时而无当。
揽騑辔而下节兮，聊逍遥以相佯。
岁忽忽而遒尽兮，恐余寿之弗将。
悼余生之不时兮，逢此世之俇攘。
澹容与而独倚兮，蟋蟀鸣此西堂。
心怵惕而震荡兮，何所忧之多方。
卬明月而太息兮，步列星而极明。
窃悲夫蕙华之曾敷兮，纷旖旎乎都房。
何曾华之无实兮，从风雨而飞飏！
以为君独服此蕙兮，羌无以异于众芳。
闵奇思之不通兮，将去君而高翔。
心闵怜之惨悽兮，愿一见而有明。
重无怨而生离兮，中结轸而增伤。
岂不郁陶而思君兮？君之门以九重！
猛犬狺狺而迎吠兮，关梁闭而不通。
皇天淫溢而秋霖兮，后土何时而得漧？
塊独守此无泽兮，仰浮云而永叹！
何时俗之工巧兮？背绳墨而改错！

郤骐骥而不乘兮，策驽骀而取路。
当世岂无骐骥兮，诚莫之能善御。
见执辔者非其人兮，故駶跳而远去。
凫雁皆唼夫梁藻兮，凤愈飘翔而高举。
圜凿而方枘兮，吾固知其鉏铻而难入。
众鸟皆有所登棲兮，凤独遑遑而无所集。
原衔枚而无言兮，尝被君之渥洽。
太公九十乃显荣兮，诚未遇其匹合。
谓骐骥兮安归？谓凤皇兮安棲？
变古易俗兮世衰，今之相者兮举肥。
骐骥伏匿而不见兮，凤皇高飞而不下。
鸟兽犹知怀德兮，何云贤士之不处？
骥不骤进而求服兮，凤亦不贪餧而妄食。
君弃远而不察兮，虽原忠其焉得？
欲寂漠而绝端兮，窃不敢忘初之厚德。
独悲愁其伤人兮，冯郁郁其何极？
霜露惨悽而交下兮，心尚幸其弗济。
霰雪雰糅其增加兮，乃知遭命之将至。
原徼幸而有待兮，泊莽莽与野草同死。
原自往而径游兮，路壅绝而不通。
欲循道而平驱兮，又未知其所从。
然中路而迷惑兮，自压桉而学诵。
性愚陋以褊浅兮，信未达乎从容。
窃美申包胥之气盛兮，恐时世之不固。
何时俗之工巧兮？灭规矩而改凿！
独耿介而不随兮，原慕先圣之遗教。
处浊世而显荣兮，非余心之所乐。
与其无义而有名兮，宁穷处而守高。
食不媮而为饱兮，衣不苟而为温。
窃慕诗人之遗风兮，原讬志乎素餐。
蹇充倔而无端兮，泊莽莽而无垠。
无衣裘以御冬兮，恐溘死不得见乎阳春。
靓杪秋之遥夜兮，心缭悷而有哀。
春秋逴逴而日高兮，然惆怅而自悲。
四时递来而卒岁兮，阴阳不可与俪偕。
白日晼晚其将入兮，明月销铄而减毁。
岁忽忽而遒尽兮，老冉冉而愈弛。
心摇悦而日幸兮，然怊怅而无冀。
中憯恻之悽怆兮，长太息而增欷。
年洋洋以日往兮，老嵺廓而无处。
事亹亹而觊进兮，蹇淹留而踌躇。
何氾滥之浮云兮？猋壅蔽此明月。
忠昭昭而原见兮，然霠曀而莫达。
原皓日之显行兮，云蒙蒙而蔽之。
窃不自聊而原忠兮，或黕点而汙之。
尧舜之抗行兮，瞭冥冥而薄天。
何险巇之嫉妒兮？被以不慈之伪名。
彼日月之照明兮，尚黯黮而有瑕。
何况一国之事兮，亦多端而胶加。
被荷裯之晏晏兮，然潢洋而不可带。

既骄美而伐武兮，负左右之耿介。
憎愠惀之修美兮，好夫人之慷慨。
众踥蹀而日进兮，美超远而逾迈。
农夫辍耕而容与兮，恐田野之芜秽。
事緜緜而多私兮，窃悼後之危败。
世雷同而炫曜兮，何毁誉之昧昧！
今修饰而窥镜兮，後尚可以竄藏。
愿寄言夫流星兮，羌倏忽而难当。
卒壅蔽此浮云，下暗漠而无光。
尧舜皆有所举任兮，故高枕而自适。
谅无怨于天下兮，心焉取此怵惕？
乘骐骥之浏浏兮，驭安用夫强策？
谅城郭之不足恃兮，虽重介之何益？
邅翼翼而无终兮，忳惛惛而愁约。
生天地之若过兮，功不成而无嶜。
原沉滞而不见兮，尚欲布名乎天下。
然潢洋而不遇兮，直怐愗而自苦。
莽洋洋而无极兮，忽翱翔之焉薄？
国有骥而不知乘兮，焉皇皇而更索？
宁戚讴于车下兮，桓公闻而知之。
无伯乐之相善兮，今谁使乎誉之？
罔流涕以聊虑兮，惟著意而得之。
纷纯纯之愿忠兮，妒被离而鄣之。
原赐不肖之躯而别离兮，放游志乎云中。
乘精气之抟抟兮，骛诸神之湛湛。
骖白霓之習習兮，历群灵之丰丰。
左硃雀之茇茇兮，右苍龙之躣躣。
属雷师之阗阗兮，通飞廉之衙衙。
前轻辌之锵锵兮，后辎乘之从从。
载云旗之委蛇兮，扈屯骑之容容。
计专专之不可化兮，原遂推而为臧。
赖皇天之厚德兮，还及君之无恙！
退居
陆游（宋代）

溪烟漠漠弈棋轩，笕水潺潺种药园。
医为疾平新扫迹，客知睡药罕敲门。
谈余白拂悬床角，饮散空樽卧壁根。
赐帛更蒙优老诏，此生何以报君恩？
八声甘州·问西陵
李曾伯（宋代）

问西陵、治比汉河南，若为遽东归。正峡江衮衮，中流我共，一楫归之。倏听攀辕告语，公去裤襦谁。赖有甘棠在，人口如碑。百尺楼头徒倚，记绸缪桑土，几对灯棋。指鹭洲何处，心事想鸥知。向江湖、毋忘魏阙，正吾皇、当馈急贤时。经纶事，更须玩易，勿但言诗。
遣春十首
元稹（唐代）

晓月笼云影，莺声馀雾中。暗芳飘露气，轻寒生柳风。

冉冉一趋府，未为劳我躬。因兹得晨起，但觉情兴隆。

久雨怜霁景，偶来堤上行。空濛天色嫩，杳淼江面平。

百草短长出，众禽高下鸣。春阳各有分，予亦澹无情。

镜皎碧潭水，微波粗成文。烟光垂碧草，琼脉散纤云。

岸柳好阴影，风裾遗垢氛。悠然送春目，八荒谁与群。

低迷笼树烟，明净当霞日。阳焰波春空，平湖漫凝溢。

雪鹭远近飞，渚牙浅深出。江流复浩荡，相为坐纡郁。

暄寒深浅春，红白前后花。颜色讵相让，生成良有涯。

梅芳勿自早，菊秀勿自赊。各将一时意，终年无再华。

高屋童稚少，春来归燕多。葺旧良易就，新院亦已罗。

俯怜雏化卵，仰愧鹏无窠。巢栋与巢幕，秋风俱奈何。

撩乱扑树蜂，摧残恋房蕊。风吹雨又频，安得繁于绮。

酒杯沉易过，世事纷何已。莫倚颜似花，君看岁如水。

绕郭高高冢，半是荆王墓。后嗣炽阳台，前贤甘荜路。

善恶徒自分，波流尽东注。胡然不饮酒，坐落桐花树。

花阴莎草长，藉莎闲自酌。坐看莺斗枝，轻花满尊杓。

葛巾竹稍挂，书卷琴上阁。沽酒过此生，狂歌眼前乐。

梨叶已成阴，柳条纷起絮。波绿紫屏风，螺红碧筹箸。

三杯面上热，万事心中去。我意风散云，何劳问行处。
圆缺
钟芳（明代）

虚盈相荡验阴精，光未全亏魄未生。争似西山千仞碧，不曾亏缺不曾盈。
述怀
王十朋（宋代）

吾年三十百无堪，世事如麻总未谙。杨子家贫那嗜酒，卢仝丁未更添男。

回头场屋心几折，混迹泥涂分固甘。赖有东皋遗业在，剩栽桑柘教妻蚕。
送金汉臣明府徐蜚英赞府还婺源
方回（元代）

星源长贰两贤者，丰采精神玉不如。
诗外更工长短句，腹中何限古今书。
平生事可心无愧，我辈人常气有余。
记取孚舟亭上语，定应时复寄鱼书。
杂兴
陆游（宋代）

读诗读七月，治书治无逸，王业与农功，事异理则一。
此外复何为，齐民有遗术，一饱不啻足，切必为利訹。
大屋起道傍，百鬼阚其室。
曷不观陆翁，食菜开九帙。
题女史叶小鸾眉子砚
归懋仪（清代）

螺子轻研玉样温，摩挲中有古吟魂。一泓暖泻桃花水，洗出当年旧黛痕。
感雁来红
释永颐（宋代）

落落云中雁，亭亭阶下草。
草心将变红，雁声来已早。
霜风日夜催，对此忘吾老。
玲珑叶数层，次第颜色好。
燕脂染尽时，倚栏如醉倒。
年年秋雁来，每被吟情恼。
用韵答王子苍
李流谦（宋代）

圣道灰秦燎，残编出汉初。
混茫千古意，破碎百家书。
中镝无多语，操戈亦太疎。
升堂得玄解，伴子带经锄。
诜十二弟以冬菊盆为余寿此花品金色而中心作
舒岳祥（宋代）

弟以冬菊为兄寿，临风多情为三嗅。
煌煌金碗覆金柈，葱管玲三明艳透。
重阳曾见金佛头，顶似旋螺踊泡沤。
别有一种金荔子，心中簇簇高堆起。
此时众菊争纷敷，二品於中亦自殊。
况此千林骨立后，何从得此金覆盂。
从来菊号霜下杰，今当唤作雪中英。
雪中松柏不若贞，孔云后凋特晚耳，
冬岭落毛钗乱横。水仙山礬何足道，
此花便是梅花兄。
二泉书院
龚锡纯（清代）

江陵于分宜，相去一问耳。分宜无不至，江陵亦诚鄙。

但看郑乡校，书院曷可毁。毁之甚防川，天下纷然矣。

朝野乃相持，岂复有国是。岿然鲁灵光，二泉九龙峙。

文庄去已久，并移忠定祀。固赖贤守令，虚堂亦可委。

清风吹竹林，清泉流不已。在下师文庄，在上侨可企。

不闻古大臣，休休无他技。
行台杂咏简黄宪长暨诸宪僚二十首 其二十
薛瑄（明代）

万顷平湖接宪台，红莲如锦望中开。何当与客凌飞阁，更揽山川入壮怀。
又和灯夕见寄
韦骧（宋代）

瞥来海国未言旋，歘见新春换旧年。佳节阻陪千骑乐，元宵空想万灯燃。

民声喧溢丰时岁，酒价飞腾要市廛。多谢高情不遐弃，清诗相寄宝珠圆。
次韵和人丰岁
苏辙（宋代）

风雨迎寒欲劳农，今年真不负元丰，盖藏共荷官无扰，眠食安知帝有功。
草笠黄冠将蜡祀，羔羊朋酒亦豳风。
请君早具跻堂饮，退食委蛇正自公。
阳田吟寄殷春庄虚白盛桃渚二子 其一
罗洪先（明代）

一室阳田中，阳田爽以亢。青山落四野，烟云互相荡。

微月向夕生，初旭东林上。道人方独醒，彷佛虚白象。
悼阿驹七首
刘克庄（宋代）

隔日犹能唤女兄，儿于孝友殆天成。
直须见汝莲花上，才得胸中一点平。
池上芙蓉
杨公远（宋代）

小池惊雨已无荷，池上芙蓉映碧波。
初试晨妆铜镜净，未醒卯醉玉颜酡。
一秋造化全种此，十月风光尚属他。
除却篱边丛菊伴，别谁能奈晓霜何。
江口有怀二首
白玉蟾（宋代）

霜将枫绿染为红，风把芦花缕作茸。
云自幕天谁钉挂，月来佐酒与从容。
春日即事九首
李廌（宋代）

但喜朝朝醉，那知夜夜风。
老人贪睡美，春梦五更中。
赠贾东亩
杨慎（明代）

兰叟和光卧白云，贾生东亩挹清芬。何人为续稽康传，题作杨林两隐君。
虞美人
顾卞（宋代）

帐前草草军情变。月下旗旌乱。褫衣推枕惜离情。远风吹下楚歌声。正三更。

抚鞍欲上重相顾。艳态花无主。手中莲萼凛秋霜。九泉归路是仙乡。恨茫茫。
四时田园杂兴·其四十四
范成大（宋代）

新筑场泥镜面平，家家打稻趁霜晴。
笑歌声里轻雷动，一夜连枷响到明。
偶成
释函可（明代）

日日空山一卷书，行吟孤坐外无馀。清风寺里僧来到，说道明朝是岁除。
广利
丁谓（宋代）

出城数里即青山，路入青松白石间。
只合步行寻石径，不宜呵喝入松关。
寄黄仲和佥宪前辈时黄致政林下
苏葵（明代）

五羊城下仙中人，爱酒独爱梨花春。青云道上付诸子，黄菊花边闲一身。

潇洒不妨银鬓发，康强赢得鹤精神。巴山万里羁怀恶，归梦能无逐钓纶。
王君猷花圃八绝 其三 若春
姚勉（宋代）

静中见万物，各各有春意。收拾入襟怀，阳和散天地。
秋日书怀三首
白玉蟾（宋代）

桂花已是上番香，枫叶飘红柿叶黄。
社日雨多晴较少，秋风昼热暮差凉。
孟子·子路喜闻过
陈普（宋代）

讳疾之人每忌医，夫谁有过喜人规。
仲由勇义能如此，令闻无穷百世师。
春景
吕徽之（宋代）

脱溪冻解绿生波，好雨催花向晓过。宿酒未醒眠未起，半窗红日鸟声多。
寒食礼先师真五首 其五
释清远（宋代）

清明寒食与诸人，共礼先师不动身。万法本闲心亦尔，将来谁是得吾真。
兰亭书事
释绍嵩（宋代）

苍岸古木霭烟萝，风俗犹闻晋永和。
绿树碧檐相掩映，青鞋黄永饱经过。
还缘世遇兵戈闹，颇觉闲消日月多。
盘礴幽窗觅诗处，月明天色白连河。
春日
唐庚（宋代）

今日天涯又见春，与春事契合相亲。君看四十年来事，只有东君是故人。
再次寄肯堂韵五首
陈造（宋代）

枝筇过我海云边，空谷人声喜欲颠。
更喜重逢各强健，未须凄惋话彫年。
祀五帝于明堂乐歌十一首 其十一 皇夏乐
佚名（隋代）

文物备矣，声明有章。登荐惟肃，礼邈前王。鬯齐云终，折旋告罄。

礼礼旒冕，蕴诚毕敬。屯卫按部，銮跸回途。暂留紫殿，将及清都。
中秋无月歌
沈周（明代）

老年于世百无与，待尽光阴而已耳。佳时令节或难忘，有酒还随大家喜。

一时过去少一时，打算百年能得几。满前童丱倏突弁，少者如斯老何恃。

去年中秋月在城，白璧团团酒波里。今年中秋月在家，买酒邀宾走儿子。

云漫天黑月失色，老子之兴殊败矣。老子非月能万古，暂借一光何足鄙。

中秋失月不中秋，人固无聊月当耻。常时有月我无酒，有酒呼月今不起。

有无无有两难谋，要是天公忌全美。世途茫茫寓万事，颠之倒之亦如此。

眼中屠贩却封侯，意外诗书多饿死。便从一月观万变，何敢容心必其理。

感深坐久欲添衣，风急秋高月如水。
游洞霄宫
丁先民（宋代）

午过青山流，扬鞭入洞霄。
旁观昔隐迹，信步冷泉桥。
玉简金龙古，仙风道古饶。
小轩曾寄宿，秋雨闹芭蕉。
凌云寺
晁公溯（宋代）

问途出青郊，践胜得绀园。
始登十寻阁，敬礼两足尊。
仰观碧玉螺，瑞光发面门。
飞霞在指瑞，甘泉生耳根。
屹为江山壮，高揭日月存。
念此未云夸大，法身满乾坤。
东望乌牛峰，突起如伏鼋。
少休白云亭，远见苍烟村。
晴波溢清辉，午树增重昏。
方袍无平叔，佳处莫与论。
送郑寺丞过洪州 其三
彭汝砺（宋代）

恨接清规晚，愁看去鹢东。别情万里远，离绪一尊中。

柳意藏春雪，梅香度晓风。馀寒须有作，无惜寄江鸿。
枕易
黄庚（元代）

古鼎烟销倦点朱，翛然高卧夜寒初。
四檐寂寂半床梦，两鬓寒寒一卷书。
日月冥心知代谢，阴阳回首验盈虚。
起来万象皆吾有，收拾乾坤有草庐。
江亭夜月送别二首
王勃（唐代）

江送巴南水，山横塞北云。
津亭秋月夜，谁见泣离群？

乱烟笼碧砌，飞月向南端。
寂寞离亭掩，江山此夜寒。
袁从道山庐三首 其二
葛绍体（宋代）

竹屋已三间，花径旋一新。芳苞束碎锦，细草铺柔茵。

曾悟顺动豫，岂叹云雷屯。个中足俛仰，世上谁经纶。
游三洞金盆诸峰绝句二十首 其七
叶颙（元代）

岧峣金华峰，苍松凛高秋。仙人坐不成，岁月空悠悠。
美人幛子二首 其一
顾璘（明代）

晚多幽思不成妆，徙倚閒台玉漏长。明月渐低天杳杳，梅花枝上有新霜。
管晏列传
司马迁（两汉）

管仲夷吾者，颍上人也。少时常与鲍叔牙游，鲍叔知其贤。管仲与困，常欺鲍叔，鲍叔终善遇之，不以为言。已而鲍叔事齐公子小白，管仲事公子纠。及小白立为桓公，公子纠死，管仲囚焉。鲍叔遂进管仲。管仲既用，任政于齐，齐桓公以霸，九合诸侯，一匡天下，管仲之谋也。

管仲曰：“吾始困时，尝与鲍叔贾，分财利多自与，鲍叔不以我为贪，知我与也。吾尝为鲍叔谋事而更穷困，鲍叔不以我为愚，知时有利不利也。吾尝三仕三见逐于君，鲍叔不以我为不肖，知我不遇时。吾尝三战三走，鲍叔不以我怯，知我有老母也。公子纠败，召忽死之，吾幽囚受辱，鲍叔不以我为无耻，知我不羞小节而耻功名不显于天下也。生我者父母，知我者鲍子也。”

鲍叔既进管仲，以身下之。子孙世禄于齐，有封邑者十余世，常为名大夫。天下不多管仲之贤而多鲍叔能知人也。

管仲

既任政相齐，以区区之齐在海滨，通货积财，富国强兵，与俗同好恶。故其称曰：“仓廪实而知礼节，衣食足而知荣辱，上服度则六亲固。四维不张，国乃灭亡。下令如流水之原，令顺民心。”故论卑而易行。俗之所欲，因而予之；俗之所否，因而去之。

其为政也，善因祸而为福，转败而为功。贵轻重，慎权衡。桓公实怒少姬，南袭蔡，管仲因而伐楚，责包茅不入贡于周室。桓公实北征山戎，而管仲因而令燕修召公之政。于柯之会，桓公欲背曹沫之约，管仲因而信之，诸侯由是归齐。故曰：“知与之为取，政之宝也。”

管仲富拟于公室，有三归、反坫，齐人不以为侈。管仲卒，齐国遵其政，常强于诸侯。后百余年而有晏子焉。

晏子

晏平仲婴者，莱之夷维人也。事齐灵公、庄公、景公，以节俭力行重于齐。既相齐，食不重肉，妾不衣帛。其在朝，君语及之，即危言；语不及之，即危行。国有道，即顺命；无道，即衡命。以此三世显名于诸侯。

越石父贤，在缧绁中。晏子出，遭之涂，解左骖赎之，载归。弗谢，入闺。久之，越石父请绝。晏子惧然，摄衣冠谢曰：“婴虽不仁，免子于缌何子求绝之速也？”石父曰：“不然。吾闻君子诎于不知己而信于知己者。方吾在缧绁中，彼不知我也。夫子既已感寤而赎我，是知己；知己而无礼，固不如在缧绁之中。”晏子于是延入为上客。

晏子为齐相，出，其御之妻从门间而窥其夫。其夫为相御，拥大盖，策驷马，意气扬扬甚自得也。既而归，其妻请去。夫问其故。妻曰：“晏子长不满六尺，身相齐国，名显诸侯。今者妾观其出，志念深矣，常有以自下者。今子长八尺，乃为人仆御，然子之意自以为足，妾是以求去也。”其后夫自抑损。晏子怪而问之，御以实对。晏子荐以为大夫。

太史公曰：吾读管氏牧民、山高、乘马、轻重、九府，及晏子春秋，详哉其言之也。既见其著书，欲观其行事，故次其传。至其书，世多有之，是以不论，论其轶事。

管仲世所谓贤臣，然孔子小之。岂以为周道衰微，桓公既贤，而不勉之至王，乃称霸哉？语曰“将顺其美，匡救其恶，故上下能相亲也”。岂管仲之谓乎？

方晏子伏庄公尸哭之，成礼然后去，岂所谓“见义不为无勇”者邪？至其谏说，犯君之颜，此所谓“进思尽忠，退思补过”者哉！假令晏子而在，余虽为之执鞭，所忻慕焉。
和渊明始春怀田舍
刘从益（金朝）

家食自不恶，菽水甘清贫。学道未有得，读书亦良勤。

虽勤竟何补，俛首愧古人。静言阅世故，来者日月新。

况复抱沉疴，百忧无一忻。安得卫生诀，益我华池津。

恍如一梦觉，不与万法邻。野人借问我，恐是刘遗民。
寿陈贵白
戴表元（宋代）

祝君似陆地千蹄牛，君言不如扁舟江海狎浮鸥。
祝君以通侯尺二组，君言不如草屋三间卧风雨。
富贵何人不解颐，君视二秀如儿嬉。
我今赠君亦无物，但有聱牙佶倔村田诗。
我歌诗，君进酒，
客主讙哗起相寿。寻常此日费千金，
京洛奔驰今日首。江风飒飒吹黄尘，
对面楼台不见人。与君漂泊为何事，
一笑幸是山林身。寡语薄味，
足以养气。少求简出，
足以养体。奇章钟乳本斧斤，
胡广菊潭堪唾涕。君不见南言屃赑五色龟，
穷年引息不嫌饥。又不见曲辕拥重百围木，
匠石捐弃反为福。蜗封蚁壤何足论，
归来未废蓬蒿园。我更搜诗君酿酒，
通家德公有贤妇。
午日
谢薖（宋代）

今晨定何祥，桃柳各映户。粉团高气薰，鹅䏑椒菜覆。

朝餐随土风，杯酒晚来具。綵丝缠祭筒，画楫誇竞渡。

楚人哀怨情，正以屈子故。当年葬鱼腹，盖坐入宫妒。

荣华一时好，放逐千载慕。得失吾不知，持杯自欣豫。
挽黄祖勉三首
陈著（宋代）

平生不行怪，流俗自难同。
原明无仕志，公休有父风。
肯堂劳未艾，反席寿俄终。
谁料生刍奠，今年又乃翁。
卖炭翁
白居易（唐代）

卖炭翁，伐薪烧炭南山中。
满面尘灰烟火色，两鬓苍苍十指黑。
卖炭得钱何所营？身上衣裳口中食。
可怜身上衣正单，心忧炭贱愿天寒。
夜来城外一尺雪，晓驾炭车辗冰辙。
牛困人饥日已高，市南门外泥中歇。
翩翩两骑来是谁？黄衣使者白衫儿。
手把文书口称敕，回车叱牛牵向北。
一车炭，千余斤，宫使驱将惜不得。
半匹红纱一丈绫，系向牛头充炭直。(红纱 一作：红绡)
寄题寿乐亭
韩淲（宋代）

兰江生縠波，金华郁嵯峨。是中鹤发亲，赢得岁月多。

时时著莱衣，儿嬉为婆娑。抚掌问妻子，我意今如何。

祥风动檐花，美日行庭柯。更觉山水外，一曲欸乃歌。
清夜吟
鲁交（宋代）

露华清八极，吟上小楼东。
月色水铺地，雁声秋满空。
明河欲泻浪，瘦竹自生风。
坐久心骨爽，此怀谁与同。
闽滩竹枝词二首 其一
陈璋（清代）

船如纸薄不经风，三扇低遮箬叶篷。万丈龙潭千尺浪，也堪愁煞铁梢公。
和范景仁王景彝殿中杂题三十八首并次韵其二
梅尧臣（宋代）

新晴殿合晓，初日雾烟中。
柳重宫腰弱，花肥粉颊丰。
渥恩君自厚，藜藿我才充。
草木欣欣发，谁知造化功。
怨歌行
王称（宋代）

弦奏钧天素娥霞宝瑟，醉倾紫霞碧海霞琼杯。宿居七采流苏霞锦帐，坐我九成白玉霞高台。

台高帐煖春云薄，金缕轻身掌中托。结成比翼天上期，不羡连枝世间乐。

岁岁年年乐未涯，鸦黄粉白淡相宜。卷衣羞比秦王女，抱衾肯赋宵征诗。

参差双凤裁筠管，谁信韶华有凋换。魏园未泣龙阳鱼，汉宫忍听长门雁。

长门萧萧秋影稀，粉屏珠缀流萤飞。苔生舞席尘蒙镜，空傍閒阶寻履綦。

宛宛青阳日将暮，惆怅君恩弃中路。妾心如月君不知，斜倚云和双泪垂。
破阵子
陆游（宋代）

仕至千钟良易，年过七十常稀。眼底荣华元是梦，身后声名不自知。营营端为谁。

幸有旗亭沽酒，何妨茧纸题诗。幽谷云萝朝采药，静院轩窗夕对棋。不归真个痴。
和慎使君出城见梅花
李觏（宋代）

化工呈巧异寻常，镂月裁云费刃芒。莫怪使君曾立马，染衣浑似有天香。
辱襄王殿下有精镠轻箑之赐敬成五律为谢
王世贞（明代）

襄王爱秋气，命驾陟兰台。偶听巴童曲，遥怜宋玉才。

凉风纨扇发，明月烛银开。莫谓恩波浅，穷鱼正曝腮。
闻子瞻南迁
许景衡（宋代）

陇蜀崎岖外，炎荒闻望中。黑头方世用，青眼忽途穷。

遂作天涯客，何如塞上翁。幽愁还有作，笑杀赞皇公。
同太常尉迟博士阙下待漏
杨巨源（唐代）

沈沈延阁抱丹墀，松色苔花颢露滋。爽气晓来青玉甃，

薰风宿在翠花旗。方瞻御陌三条广，犹觉仙门一刻迟。

此地含香从白首，冯唐何事怨明时。
游济堤傅家园亭
刘攽（宋代）

济水与河俱至海，陶邱之北川原改。由来天事不可料，黄浊长存清晦在。

犹馀平堤十里长，逶迤东注如高冈。水泉味甘土脉腻，固知馀润宜群芳。

君家园籞临济堤，荆扉茅屋随高低。当轩古木密如盖，无数杂花行有蹊。

谷虚遥闻樵斧应，昼静便有幽禽啼。穿栽卜筑事未已，上为层台深凿溪。

东邻可买莫惜费，腊月课种当令齐。柳绿正如陶令宅，桃红应似晋人迷。

城中老守厌窘束，行乐得至城东西。此家园亭可屡往，薄酒自足充提携。
吴。赤壁
孙元晏（唐代）

会猎书来举国惊，只应周鲁不教迎。

曹公一战奔波后，赤壁功传万古名。
腊梅二首·其二
戴复古（宋代）

篱菊抱香死，化入岁寒枝。
依然色尚黄，雪中开更奇。
陈留道中
许及之（宋代）

雍丘纡路到陈留，积雨弥漫涨畎畴。
道左流民形似鬼，能无百里为分忧。
送王昭祖国史吏部归丹阳七绝
史尧弼（宋代）

飞下翩然云锦衣，风流未忍此邦违。
相逢敢觉吾文进，太息空持此道归。
次韵周教授秋怀
陈与义（宋代）

一官不办作生涯，几见秋风捲岸沙。
宋玉有文悲落木，陶潜无酒对黄花。
天机衮衮山新瘦，世事悠悠日自斜。
误矣载书三十乘，东门何地不宜瓜。
次答本素上舍
练子宁（明代）

满城车马自相求，高卧衡门四壁秋。翡翠兰苕差后识，蒹葭玉树愧同游。

葛洪峰下山连屋，陶侃台西月满楼。不有故人能见问，此中高处有谁俦。
和微之诗二十三首。和送刘道士游天台
白居易（唐代）

闻君梦游仙，轻举超世雰。握持尊皇节，统卫吏兵军。

灵旗星月象，天衣龙凤纹。佩服交带箓，讽吟蕊珠文。

阆宫缥缈间，钧乐依稀闻。斋心谒西母，暝拜朝东君。

烟霏子晋裾，霞烂麻姑裙。倏忽别真侣，怅望随归云。

人生同大梦，梦与觉谁分。况此梦中梦，悠哉何足云。

假如金阙顶，设使银河濆。既未出三界，犹应在五蕴。

饮咽日月精，茹嚼沆瀣芬。尚是色香味，六尘之所熏。

仙中有大仙，首出梦幻群。慈光一照烛，奥法相絪缊。

不知万龄暮，不见三光曛。一性自了了，万缘徒纷纷。

苦海不能漂，劫火不能焚。此是竺乾教，先生垂典坟。
宿圆通寄佛印
彭汝砺（宋代）

丈室灯寒夜未眠，竹间流水听涓涓。试看石耳峰头月，何似云居天上圆。
乡人或病予诗多道蜀中遨乐之盛适春日游镜湖
陆游（宋代）

花光柳色满墙头，病酒今朝嬾出游；却就水亭开小宴，绣帘银烛看归舟。
水龙吟 甲寅岁，从师南还，赠赵肃之
蔡松年（宋代）

软红尘里西山，乱云晓马清相向。新年有喜，洗兵和气，春风千丈。青鬓何人，凤池墨客，虎头飞将。听前驱一夜，鸣珂碎月，催笳鼓、作清壮。红袖横斜醉眼，酒肠倾、九江银浪。小桃仙馆，霜筠萧寺，风光荡漾。我欲寻春，郡中谁有，国香宫样。待酒酣、妙续珠帘句法，作穿云唱。
送师道弟调选
陈宓（宋代）

三年试邑似从军，救过何心望策勋。
但得当时无愧怍，便知后日有芳芬。
身名莫叹行将老，学业由来进在勤。
子到长安谨交友，杜门切勿混莸薰。
春日偶成
区越（明代）

编篱护竹竹成林，天与闲门养翠阴。花鸟不妨春索寞，江山应笑老侵寻。

分秧谷雨非无地，种菊清明便有心。白首尚关农圃在，依依长在望甘霖。
舟行入永州界
李宪噩（清代）

舟行入楚境，好是早春时。适性原宜旷，名山不必奇。

经旬陡渠转，几载岭云思。寄语南游客，无须过九疑。
句 其一
黄子实（宋代）

剩携尊酒斟蓝尾，惜不杯羹荐墨头。
过李用晦岣嵝山房
李时行（明代）

白云悠悠祇在山，流水下山不复还。兴来扫石坐终日，花落花开人自閒。
浣溪沙（病中有以阑花相供者，戏书）
程垓（宋代）

天女殷勤著意多。散花犹记病维摩。肯来丈室问云何。

腰佩摘来烦玉笋，鬓香分处想秋波。不知真个有情么。
咏芦
孔平仲（宋代）

地近长芦芦已深，舟行两岸蔚森森。能藏蛇虺连山涧，强庇蛙蟆接水阴。

疑汝此中无劲节，使吾终日隔遥岑。春风暑雨多情思，霜霰峥嵘想不禁。
邓尉观梅用商丘宋抚军韵 其二
惠远谟（清代）

问讯昙山路，言寻石壁花。数枝寒寂历，万木冻槎丫。

砌下湖波汹，岩前野雀哗。精蓝芜废尽，犹自发奇葩。
赋双松堂呈薛监簿
林景熙（宋代）

宿觉山中有双松，一朝劫炉鳞鬣空。
端明堂前有双松，至今古色摩苍穹。
此物受命本千岁，扶持若有神始终。
天留贞质表文献，厖言幻学宁女容。
昔贤种松如种德，柯叶余事根本丰。
百年封植雨露饱，厥声大肆鸣笙镛。
掀髯相视雪贸贸，拥盖对立云童童。
不知天地有黄落，玄冥失柄春无功。
闻孙峨冠立松下，典刑如侍乾淳翁。
昂藏见谓廊庙具，夭矫亦有山林风。
棱棱铁面不可犯，麾去秦爵如飞蓬。
采衣奉酒列清影，森森头角皆虬龙。
觉林寺
王钦若（宋代）

暂拂尘襟思倍清，竹风山色乱泉声。
安民功浅君恩重，又策羸蹄向古城。
农家望晴
雍裕之（唐代）

尝闻秦地西风雨，为问西风早晚回。
白发老农如鹤立，麦场高处望云开。
虞美人二首·集南唐李后主句 其二
吴庆焘（清代）

春光镇在人空老。往事知多少。笙箫吹断水云间。依旧竹声新笙似当年。

花明笙暗飞轻雾。渐觉伤春暮。待歌凝立翠筵中。无奈朝来寒雨晚来风。
偈颂二十首
释如珙（宋代）

大道在目前，本来无妙理。
阳地生为人，阴空死作鬼。
月照岭上松，风吹原下水。
髼头寒拾翁，拍手笑不已。
体斋宅赏莲用体斋韵
李东阳（明代）

独坐幽亭数竹攒，名花何意此相看。一枝已分巢林足，寸步犹疑缩地难。

香爱露华浓似酒，静怜秋色冷于官。狂来却怪筒杯浅，直欲全倾翡翠盘。
郡斋卧疾赠昼上人
于頔（唐代）

夙陪翰墨徒，深论穷文格。丽则风骚后，公然我词客。

晚依方外风，极理探精赜。吻合南北宗，昼公我禅伯。

尤明性不染，故我行贞白。随顺令得解，故我言芳泽。

霅水漾清浔，吴山横碧岑。含珠复蕴玉，价重双南金。

的皪曜奇彩，凄清流雅音。商声发楚调，调切谱瑶琴。

吴山为我高，霅水为我深。万景徒有象，孤云本无心。

众木岂无声，椅桐有清响。众耳岂不聆，钟期有真赏。

高洁古人操，素怀夙所仰。觌君冰雪姿，祛我淫滞想。

常吟柳恽诗，苕浦久相思。逮此远为郡，蘋洲芳草衰。

逢师年腊长，值我病容羸。共话无生理，聊用契心期。
奉和崔评事寄外甥刘同州…杨少尹、李侍御并见寄之作
权德舆（唐代）

芳讯来江湖，开缄粲瑶碧。诗因乘黄赠，才擅雕龙格。

深陈名教乘，谅以仁义积。藻思成采章，雅音闻皦绎。

清时左冯翊，贵士二千石。前日应星文，今兹敞华戟。

谢公尝乞墅，宁氏终相宅。往岁疲草玄，忘年齐举白。

酒酣吟更苦，夜艾谈方剧。枣巷风雨秋，石头烟水夕。

多逢长者辙，不屑诸公辟。酷似仰牢之，雄词挹亭伯。

老骥念千里，饥鹰舒六翮。叵能舍郊扉，来偶朝中客。
送葛谦问 其九
蔡戡（宋代）

莫唱阳关堕泪声，一杯相属已酸辛。丈夫感慨犹如此，应有偷弹玉箸人。
登龟山
周必大（宋代）

注坡缘壁化城中，客愠奴嗔我亦慵。
及至龟山还一上，为怜高阁对双峰。
陆务观效孔方四舅氏体倒用二舅氏题云门草堂
曾几（宋代）

陆子家风有自来，胸中所患却多才。
学如大令仓盛笔，文似若耶溪转雷。
襟抱极知非世俗，簿书那解作氛埃。
集贤旧体君拈出，诗卷从今盥水开。
呈黄永新希二首
赵蕃（宋代）

江夏无双士，嘉禾百里君。
信非今日吏，要与古人群。
阅世卧松柏，过前纷蚋蚊。
薰莸自我别，青白在渠分。
上睦州刘工部 其一
韦骧（宋代）

政行荆楚百蛮怀，却拥旌旄向此来。自喜平生无枉道，岂论千里复淹才。

恩苏疲瘵精神返，威慑奸憸胆气摧。秋晚子陵溪上好，樽罍风雅许谁陪。
感春冰遥和谢中书诗二首 其一
江淹（南北朝）

江皋桐始华，敛衣望边亭。平原何寂寂，岛暮兰紫茎。

芬披好草合，流烂新光生。冰雪徒皦洁，此焉空守贞。
南原
刘攽（宋代）

南原殊可望，桑柘百家村。紫赤春晴气，青葱旧烧痕。

远川飞雁鹜，平壤牧鸡豚。更待花如织，临高置一樽。
安童都事字鼎新号太虚徵余赋之集贤院
张翥（元代）

太虚本无象，何有倪与端。至理妙自然，万化孰控抟。

天地亦一物，而在虚空间。所以豪杰士，不受世网干。

脱迹形气表，出入凌汗漫。鸾鹄为我导，云飙作之翰。

仰扳霄衢辔，俯濯龙池澜。绿文粲瑶轨，高咏瀛洲山。

冥心合玄想，坐以空洞观。琳腴荐朝食，紫金咀神丹。

无待无穷外，浩然与之还。
作雪未成自湖中归寒甚饮酒作短歌
陆游（宋代）

黑云垂到地，飞霰如细砾。
找从湖上归，散发醉吹笛。
少年志功名，目视无坚敌。
惨淡古战场，往往身所历。
宁知事大缪，白首犹寂寂。
凄凉武侯表，零落陈琳檄。
报主知何时，誓死空愤激。
天高白日远，有泪无处滴。
广列女四首
刘克庄（宋代）

空有难深作，殊无贞烈姿。
试评阿娇赋，有愧孝娥碑。
答颜复国博
苏辙（宋代）

岁晚河冰留画船，一轩修竹喜萧然。
诗词温厚新成格，道论精微近入禅。
病後不胜清醑酽，别时仍得旧书传。
欲成古史须咨考，陋巷何因接尺椽。
塞上曲
李云龙（明代）

汉家有诏伐不庭，昨日榆林大会兵。猿臂将军擐甲出，虎头都会荷戈行。

别有少年游侠子，各跨飞龙渡洮水。千旗并展云蔽天，万鼓齐挝雷动地。

胡天冥冥杀气迷，单于已阵阴山西。三军大呼雪海涌，宝刀乱落胡头飞。

左贤一矢不及发，右校急奔金兜脱。可怜一旦沙漠间，不见胡尘见胡血。

单于单骑远遁逃，将士归来雪洗刀。至今白草黄云外，秋雨潇潇胡鬼号。
题正觉相上人箨龙轩
王安石（宋代）

风玉萧萧数亩楸，箨龙名为道人留。
不须乞米供高士，但与开轩作胜游。
此地七贤谁笑傲，何时六逸自赓酬。
侵寻衰境心无著，尚有家风似子猷。
雨花台
张矩（宋代）

莫说南朝胜概繁，祗今近郭已江村。台荒浪纪曼花坠，事往空馀古意存。

瓯缺正缘轻纳景，鼎分谁谓不如孙。滔滔千载兴亡恨，尽付凭栏对月樽。
范丞相尧夫挽词二首
苏辙（宋代）

南迁头已白，北返病初加。
君意知无罪，天心许到家。
同朝曾忝旧，握手一长嗟。
时事纷无已，还应付棣华。
有感
韩偓（唐代）

坚辞羽葆与吹铙，翻向天涯困系匏。故老未曾忘炙背，

何人终拟问苞茅。融风渐暖将回雁，滫水犹腥近斩蛟。

万里关山如咫尺，女床唯待凤归巢。
秋思
温训（清代）

流萤点点度高楼，楼上西风雁唳愁。月影荒凉孤客梦，笛声横裂四山秋。

梧桐露冷萧萧落，星斗天寒作作流。关塞苍茫望不极，几人齐唱大刀头。
送青县刘明府
马中锡（明代）

早春飞舄觐瑶京，又向都亭折柳行。天上已沾新岁宠，马头还问旧行程。

到官桃李花初暖，在路风烟晓正晴。此别相逢定何日，依依云树独关情。
送高邑佐伴贡入京用来韵十首 其七
成鹫（清代）

真中有假假中真，行役行吟总一身。直造鹓行陪贡使，也知差胜折腰人。
梁甫吟
刘基（明代）

谁谓秋月明？蔽之不必一尺翳。
谁谓江水清？淆之不必一斗泥。
人情旦暮有翻覆，平地倏忽成山溪。
君不见桓公相仲父，竖刁终乱齐；
秦穆信逢孙，遂违百里奚。
赤符天子明见万里外，乃以薏苡为文犀。
停婚仆碑何震怒，青天白日生虹蜺。
明良际会有如此，而况童角不辨粟与稊。
外间皇父中艳妻，马角突兀连牝鸡。
以聪为聋狂作圣，颠倒衣裳行蒺藜。
屈原怀沙子胥弃，魑魅叫啸风凄凄。
梁甫吟，悲以凄。
岐山竹实日稀少，凤凰憔悴将安栖！
集文选句赠别
孔平仲（宋代）

离别在须臾，置酒宴所欢。借问此何时，萋萋春草繁。

江蓠生幽此，山樱发欲然。游丝映空转，红药当阶翻。

飞鸟绕树翔，哀猿响南蛮。相与数子游，行迈越长川。

相去日已远，光景不可攀。举目增永慕，叙意于濡翰。
引伴宣事惠诗六首过有褒称且及其叔子文之旧
晁说之（宋代）

一世凄凉朋友恨，九原涕泪岁时深。
逢君若自传家法，顾我宁堪话此心。
却喜鸡鸣藏丽句，遥看凤阁散层阴。
几多故旧问衰悴，说似羸师不足擒。
观棋
艾性夫（元代）

搀先岐路不容差，形定心忙寂不哗。
仙客莫嫌春昼短，东风落尽海棠花。
游朝阳洞次孙机宜韵 其一
张自明（宋代）

绿野年来喜有秋，行春到处小淹留。朝阳亭上初披雾，水月岩中更枕流。

竹径不容周俗驾，桃蹊还泊晋渔舟。遨头自愧非元老，滥总师干乏壮猷。
癸未春日遣怀
邵济儒（清代）

锦瑟弦分未一年，新丝我愧续鹍弦。可怜一样离群雁，地下惟卿尚独眠。
句
鲜于夏（宋代）

六诏漫随丹凤急，一溪聊与白云闲。
送藕
虞俦（宋代）

白藕分甘来玉井，碧筒荐酒吸鲸川。雪霜笑逐金刀落，便觉横塘在眼前。
留题钓台
刘泾（宋代）

水绿山青人可知，不知生气得之谁。钓竿已属严公手，直到元英解道诗。
下桂江县黎壁
宋之问（唐代）

放溜觌前溆，连山分上干。江回云壁转，天小雾峰攒。

吼沫跳急浪，合流环峻滩。欹离出漩划，缭绕避涡盘。

舟子怯桂水，最言斯路难。吾生抱忠信，吟啸自安闲。

旦别已千岁，夜愁劳万端。企予见夜月，委曲破林峦。

潭旷竹烟尽，洲香橘露团。岂傲夙所好，对之与俱欢。

思君罢琴酌，泣此夜漫漫。
水精念珠颂
朱松（宋代）

百八么珠水玉寒，客囊无复一钱看。只应袖里灵山在，无数如来转指端。
送李明德上合肥县尹
洪焱祖（元代）

未拜柏台真御史，暂为花县古诸侯。诗书河北无双士，山水淮诸第一州。

但学此邦包孝肃，会看今世鲁中牟。龟峰目送风帆远，别后新文肯寄不。
挹翠轩即事
金武祥（清代）

暼眼韶光遍，天涯容思牵。情深诗有债，量浅酒无缘。

鸟向閒中狎，花从静里妍。春阴不成雨，酿湿一庭烟。
宿法惠寺
贺铸（宋代）

驱马越飞涧，扬旌下回冈。
欻见层浮图，高风振琅璫。
重门壮且深，老柏森然行。
佛子出延客，投鞭步长廊。
中庭汲新泉，一饮生清凉。
孤坐兴登览，危梯趋上方。
萧萧荒竹林，檐外如环墙。
樵牧断行径，龙蛇知所藏。
山禽喜暄阳，啸侣何琅琅。
子规特殷勤，使人怀故乡。
引领落西北，暮色来苍茫。
一官早见縻，微尚久未偿。
明发复东去，斯游良不忘。
晚步洛河滩
邵雍（宋代）

晚步洛河滩，河滩石万般。
青黄有长短，大小或方圆。
考彼多无数，求其用实难。
琅玕在何处，止可使人叹。
偈 其九
释善果（宋代）

桃花红，李花白，万壑千岩光烜赫。灵云悟处勿遮藏，贤沙正是白拈贼。

贼贼，说甚释迦与弥勒。
冲虚观
梁真素（宋代）

三千六百丈罗浮，来今往古得仙游。
转头丹葛如昨日，接武苏辕能几秋。
石洞尚听黄鹤语，铁桥仍见紫云留。
当时野老呕吟地，试问山灵记得否。
暮春
刘克庄（宋代）

燕子来时春事空，杖藜来往绿阴中。
静怜朱槿无根蒂，开落惟销一阵风。
蔷薇花
陆畅（唐代）

锦窠花朵灯丛醉，翠叶眉稠裛露垂。

莫引美人来架下，恐惊红片落燕支。
呈辛稼轩
刘过（宋代）

精神此老健于虎，红颊白须双眼青。
未可瓢泉便归去，要将九鼎重朝廷。
训蒙绝句 博约
朱熹（宋代）

事来身向礼中行，事过将心去学文。局定更无他罅隙，得斯二者老吾身。
续东波狂云妒佳月
杨慎（明代）

狂云妒佳月，蜉蝣撼大树。佳月了不嗔，大树何曾拒。

轻薄哂王杨，群儿谤李杜。光燄万丈长，江河千古注。

勿言人可欺，大言终自误。
赠广都寓舍贤妇二喻诗
顿起（宋代）

尝闻赵清献，恤孤慰亡友。
至今西蜀人，谈美不容口。
二喻出儒家，清贫一无有。
零丁依老姑，破屋僧堂后。
相对诵诗书，未尝窥户牖。
圭折玉弥方，山寒松更茂。
县宰初闻名，咨嗟为之久。
从容语其配，夫人曾见否。
长者二十三，次亦十八九。
青裾长蔽膝，荆簪短在首。
我欲效清献，言不为人取。
近於吾邑中，选婿得豪右。
夫人相宰意，鱼蔬荐樽酒。
屈致二喻来，呼名老与寿。
女子当有行，诗称远父母。
饥寒日月长，蓬荜风雨漏。
大喻前致词，洒泪湿衣袖。
荷德固已深，缄情亦须剖。
上言亲未葬，心欲土自负。
下述妹未笄，{左女右上旬下子}{左女右上旬下子}无傅姆。
还家复献书，自伤叙贫且陋。
铅华世所悦，铜华世所悦，
铜臭非吾偶。肯效闾闬间，
碌碌逐鸡狗。世无梁伯鸾，
应嫌孟光丑。孔明若再生，
承女甘箕箒。陈义一何高，
夫人惊拊手。至今书稿在，
光辉射星斗。董子慕高风，
喜日真吾妇。吾亲双白发，
吾弟室未授。睠言姊妹贤，
可以相先后。五两弊虽轻，
意则千金厚。辎轩双造门，
观者竞奔走。女子尚能尔，
男儿宜自守。重聘或不来，
岂欲终畎亩。畜德尚未充，
高位亦虚受。寄语事君者，
慎勿轻去就。
清明前一日作
刘涣（宋代）

小窗新绿着枝轻，寒逐东风阵阵生。
燕子不来花落尽，一帘疏雨又清明。
补乐歌十首。大濩
元结（唐代）

（《大濩》，有殷氏之乐歌也，其义盖称汤救天下，

濩然得所。凡二章，章四句）

万姓苦兮，怨且哭，不有圣人兮，谁护育。

圣人生兮，天下和。万姓熙熙兮，舞且歌。
卜居
苏辙（宋代）

我归万里初无宅，凤去千年尚有台。
谁为绕池先种竹，可怜当砌已栽梅。
囊资只数腰金在，归计长遭鬓雪催。
欲就草堂终岁事，落成邻舍许衔杯。
偈颂一百二十三首 其四十二
释崇岳（宋代）

莫莫，大海乾枯，须弥倒卓。逆行顺行，将错就错，明眼衲僧休卜度。
【仙吕】一半儿_题情(四首
关汉卿（元代）

题情(四首)
一
云鬟雾鬓胜堆鸦，浅露金莲簌绛纱。不比等闲墙外花。骂你个俏冤家，一半儿难当一半儿耍。
二
碧纱窗外静无人，跪在床前忙要亲。骂了个负心回转身。虽是我话儿嗔，一半儿推辞一半儿肯。
三
银台灯灭篆烟残，独入罗帏淹泪眼。乍孤眠好教人情兴懒。薄设设被儿单，一半儿温和一半儿寒。
四
多情多绪小冤家，迤逗的人来憔悴煞；说来的话先瞒过咱，怎知他，一半儿真实一半儿假。
挽王居之寺丞二首 其二
刘克庄（宋代）

忆昔陪真率，华居甫落成。坐宾来堕帻，侍女出弹筝。

无复吴趋曲，空馀楚些声。九泉见忠简，应问老门生。
咏怀三十四首 其九
王廷陈（明代）

轩后谒大隗肃驾，登具茨徒御总圣。灵中道迷所之邂，逅襄野童再拜称。

天师仲尼大圣人，未敢轻小儿神智。有不通稚齿抱真，知咄嗟世路子耻。

问甘蓄疑终身昧，太行皤皤良足嗤。
送吴兴太守卢给事赴兵部侍郎召四首以邦家之光为韵 其四
刘一止（宋代）

西雍拜颜色，振鹭俱分行。绣衣浙江滨，再上君子堂。

首尾二十载，持橐侍明光。厌看南朝山，易绾吴兴章。

煌煌朱两轓，照我梓与桑。怪我衫始青，怜我鬓已苍。

颇复见劳苦，感慨激中肠。向来官如泥，葡萄换西凉。

剪翎但鸣悲，坐阅百鸟翔。公为世良师，医国有禁方。

颇闻药笼中，臭味久已尝。小草存远志，未用出声妨。

采掇公弗疑，结根稔风霜。
春日杂兴十首
秦观（宋代）

桃李用事辰，鲜明夺云绮。
繁华一朝去，默默惭杞梓。
时徂鹰化鸠，地迁橘为枳。
独有羡门生，後天犹不死。
武氏剪甲词
杨维桢（元代）

武彟女、文皇妃，弱兼厥嗣雄其夫。立周七庙，灭唐诸孤。

身服衮夫，执镇圭郊，祀上帝圜丘之墟。于乎黜牝晨之僣，洗麀聚之污。

复子厥辟，退老椒庐，何用拜洛受图。禅少室，颂天枢。

虽不剪甲，神其吐诸。
衰柳
徐照（宋代）

风吹无一叶，不复翠成窠。
枝脆经霜气，根空入水波。
寒栖江鹭早，暗出野萤多。
废苑荒堤外，人嗟旧迹过。
题清风阁
赵抃（宋代）

锦川城里玉溪横，溪上浮图画阁明。我念官拘登未暇，有风终日为谁清。
王补之梅竹
朱复之（宋代）

淡抹斜斜三两枝，色香相亚恰相知。
沙寒水浅魂初醒，月落窗空影半攲。
岂是物华甘寂寞，且须岁晚共扶持。
向来淮浦潇湘岸，绝爱萧萧雪打时。
杂记六言五首
刘克庄（宋代）

十月在胞胎里，一朝出囟门外。
不干灵丹九转，且看纯阳二字。
陈庭坚聘君挽章二章
吕祖谦（宋代）

沙尾三家市，人声半米盐。
悠然搔短发，忽此见长髯。
觞咏欢初合，溪山气已添。
丰城埋剑夜，太史定先占。
自责
陆游（宋代）

穷途敢恃舌犹存，小筑城西十里村。
未挂衣冠惭士节，免输薪粲荷君恩。
文章跌宕忘绳墨，学问荒唐失本原。
仕宦一生成底事？子孙世世记吾言。
宫词 其七十七
周彦质（宋代）

德自关雎乐善心，六宫渐染化风深。鼓琴擘阮非凡好，为有淳和太古音。
有寄
鲁交（宋代）

思君又是东风起，楼倚浮云目千里。
芳草不知人断肠，带烟带雨连春水。
送周思道再知汉州三首
范祖禹（宋代）

千山行尽见平川，鸡犬相闻俗晏然。
父老共知仁圣意，十年重借使君贤。
过彭泽
刘挚（宋代）

孤舟倚彭泽，高节怀渊明。瓶粟曾几许，忽归无留情。

士生于内外，贵识所重轻。山高暮寒耸，江阔春风平。

弦歌绝遗响，秫田今谁耕。我方事奔走，呜呼愧先生。
寄庐陵刘国博会孟先辈
连文凤（宋代）

吁嗟天地何梦中，魈{魉外换其}日夜嘘寒风。
万物元气销铄尽，文章千古无时穷。
先生驱文挟风雨，笔势不傍心自语。
頖池水暖芹正香，物换星移时不鲁。
昔鲁东门已无人，况今门外车马尘。
飞尘著天黑如漆，灵光一点争嶙峋。
新进少年竞浮靡，妆点春妍学桃李。
贞元朝士已无多，不识伯淳堪愧死。
江空岁晚雪满天，钱塘风景经几年。
片言只字落人世，至今识者犹能传。
愧乏新诗送盘谷，恨别情多歌不足。
语言憔悴更可邻，故都写作断肠曲。
潸然老泪愁天津，铜驼巷陌荆棘深。
吴云江树黯无色，千里共此凄凉心。
昌黎博士头已白，籍湜当年门下客。
俱是乾坤无用人，一见新诗重相忆。
噫嘻齐前烟雨凄，横江老鹤今来归。
我欲附之翎翅短，此情寄与东风飞。
黑砂岭路
韩琦（宋代）

诘曲榆关道，终朝险复平。后旌缘磴下，前骑半天行。

举目自山水，劳生徒利名。报君殊未效，何暇及归耕。
谒诸葛武侯庙
窦常（唐代）

永安宫外有祠堂，鱼水恩深祚不长。角立一方初退舍，

拟称三汉更图王。人同过隙无留影，石在穷沙尚启行。

归蜀降吴竟何事，为陵为谷共苍苍。
七十三岁作
苏辙（宋代）

一生有志恨无才，久尔萧萧白发催。
力学当年真自信，初心到此未应回。
旧人化去浑无几，新障重生拨不开。
七十三年还住否，获麟後事转难裁。
道中时有山水之遇因用林字韵
彭汝砺（宋代）

我今倦尘土，邂逅得幽林。云外千山色，溪边万竹阴。

还憎俗吏态，稍快野夫心。世事非樽酒，天寒不自禁。
赠送从弟诗三首 其二
刘桢（两汉）

亭亭山上松，瑟瑟谷中风。风声一何盛，松枝一何劲。

冰霜正惨凄，终岁常端正。岂不罹凝寒，松柏有本性。
仗锡山中
释文珦（宋代）

雨过春山薇蕨长，晓随樵子穿云上。贪看岩头瀑布飞，坐来忘却青藜杖。
满庭芳 蔷薇
张珊英（清代）

艳似调朱，娇如约粉，几枝袅娜迎风。嫣然带笑，颜色有谁同。

粉蝶枝头时度，花影下、积翠重重。苍苔畔，清池一曲，低照影溶溶。

湘帘终日卷，曲阑干外，时透香浓。好相将携手，缓步芳丛。

正对花前一醉，酒醒时、两袖飞红。嬉游晚，一钩明月，掩映画桥东。
次韵宏父喜雨
沈与求（宋代）

黄垄初看卷麦禾，老农还复厌晴多。四郊戽尾开新渎，一雨苗根长旧科。

已发政声归召杜，更惊诗律斗阴何。王孙欲识田家乐，水乱沟塍涉可过。
赠王典史五首
熊禾（元代）

百里古君侯，一邑天下积。
掾曹拟六官，典领几相职。
民亲教弥数，职要事应剧。
慎哉勿辞卑，儒术随所益。
送夔门丁帅赴召
崔与之（宋代）

议论方前席，功名早上坡。
去帆瓜蔓水，遗爱生枝歌。
同志晨星少，孤愁暮雨多。
倚风穷望眼，碧色涉平莎。
题庠老颐庵
楼钥（宋代）

下震上艮，下动上止。
分明两片口脣，包著许多牙齿。
祸自此出，故以言语为戒。
病自此入，故以饮食为忌。
庠者养也，颐者养也。
名庠而住颐庵，知他养个甚底。
直待吞却栗棘蓬，更与吸尽西江水。
莫问这边那边，都是一个道理。
望秦川歌
周麟之（宋代）

长安回首战尘中，马背行吹一笛风。
寄恨翻成谪仙怨，始知深负曲江公。
禅人并化主写真求赞
释正觉（宋代）

看看，心空骨寒槁木暖，
未发髑髅津沥乾。秋入眼角，
春生鼻端。相呼相唤知音会，
为我们前倒刹竿。
讯程孺文
魏之璜（明代）

不得巢湖信，时询渡口居。
绕篱河路折，背郭草堂虚。
林静风惊犬，溪暄晚聚渔。
主人游未倦，闲杀半床书。
次韵张守王勉夫二首
陈造（宋代）

两隽诗声敢重轻，苍山对峙大川倾。
形为幼眇无遗恨，有入题评莫遁情。
未许曹刘夸独步，不应邾莒合逃盟。
清篇读罢重看镜，似觉青丝鬓脚生。
沧洲白鹭轩五首
汪炎昶（宋代）

遥空几见落斜行，多在萍汀蓼岸傍。
认得从身烟雨态，数声相伴戛斜阳。
石州慢 留别雷御史
魏初（元代）

才得相从，还有此行，难合交错。公余颇喜新凉，杖履频承谈益。白衣苍狗，不如付与无心，到头谁是真功业。天地尽知音，足清风明月。应惜。枯罢未脱，疮痍鞍马，不嫌驱役。笔底清霜，隐隐已沾鬓发。秋风万里，飘飘老鹘搏空，鹪鹩尺晏甘沉没。开岁待君来，满江南春色。
壬申中秋交朋解散不期而会者郑生逊志夏生伯虎因小饮玩月二子各以诗赠依韵酬之 其二
王十朋（宋代）

犹胜太白号三人，又免韩公诮聚蚊。薄有壶觞非独酌，共将文字作清醺。

天高云散悬金饼，风峭溪凉皱縠文。却恨钟情未能遣，愁肠终夜转车轮。
逃暑崇法寺
谢翱（宋代）

城南古寺凉生处，草色遥连孝子墓。棋局雨生苔鲜文，袈裟晴挂芭蕉树。

自昔阇黎修白业，会公唯与舒王椄。只今尘土影堂空，石上犹镌麻纸帖。
句
高似孙（宋代）

鱼带淞江月盈缶，隽处依稀开蟹斗。
咏史二首
吴名扬（宋代）

人生奚所羡，功名上钟鼎。
遭逢既不造，俯仰烟林迥。
非徒幕清高，民彝藉彪炳。
夷齐卧首阳，巢许啸箕颍。
风流遥可挹，寸心常耿耿。
天地任否泰，万物听昏惺。
独与鹿豕游，随处饶清景。
石烂列屏幽，泉涵一鉴静。
嗟彼采芝翁，老被汉宫请。
行路难五首 其五
王廷陈（明代）

四坐且莫諠，听我促节歌路难。我今四十迫衰残，盛年一去何我还。

昔斥为遭绛灌怒，今来岂受金张怜。泰山可移志不徙，寒烬从知无再然。

但愿长随击壤民，优游鼓腹歌尧年。
步虚四章 其二
白玉蟾（宋代）

玉清长生君，锡命青华房。上念神母言，下慰天八方。

八方俱红尘，尘埃何迷茫。谁复念玉府，飞神登苍苍。
香山八景诗 其五 阜峰文笔
伍瑞隆（明代）

谁携彩笔上峰头，剡目擎天驾玉楼。直把银河为墨海，洗开云雾写神州。
夜闻鹤唳有感
于谦（明代）

斋居无四邻，庭空篆烟冷。明月扬素辉，脩篁散疏影。

双鹤向我鸣，鼓翅复引领。灵风振缟衣，露华浥丹顶。

清响彻云霄，万籁悉以屏。芝田在何许，遥遥隔尘境。

欲去还未能，蹉跎驻光景。听此融心神，令人发深省。